Lelike ‘nasionale blom’ iets van die verledeDie groep wetenskaplikes van die WNNR in Port Elizabeth het nou daarin geslaag om ŉ plastieksak te vervaardig uit mielies en suikerriet wat heeltemal ontbind. Foto: Cocoparisienne/Pixabay.com Dit lyk of Suid-Afrika uiteindelik op ŉ omgewingsvriendelike wyse die land se sogenaamde “nasionale blom” kan groet. Dit kan gebeur danksy ŉ navorsingspan van die wetenskaplike en nywerheidsnavorsingsraad (WNNR) wat vroeër die week bekendgemaak het dat hulle daarin geslaag het om ŉ 100%-bio-afbreekbare plastiekinkopiesak te ontwikkel. Valli Moosa, die voormalige minister van omgewingsake, het in Augustus 1999 gesê die Suid-Afrikaanse vlaktes is so met plastiekinkopiesakke besaai, dat dit net sowel “ons nasionale blom” kan wees. Moosa het toe reeds gesê hy oorweeg dit om ŉ verbod op dié soort plastieksakke te plaas. Die verbod is later aangepas en net op plastieksakke met ŉ dikte van minder as 80 mikrometers ingestel. Verbruikers moes ook rondom 2004 vir die gebruik van plastiekinkopiesakke by winkels se betaalpunte begin betaal. Ongelukkig het die dikker plastieksakke steeds in die land se stortingsterreine beland, en neem nog langer om te ontbind. Die groep wetenskaplikes van die WNNR in Port Elizabeth het egter nou daarin geslaag om ŉ plastieksak te vervaardig uit mielies en suikerriet wat heeltemal ontbind in modder, grond, kompos en selfs water. Die ontbinding vind binne drie tot ses maande plaas. Groothandelaars soos Pick n Pay en Woolworths het reeds aangedui dat hulle daarin sal belangstel om die nuwe uitvindsel vir ŉ tydperk te toets. Sudhakar Muniyasamy, ŉ senior navorser van die WNNR en hoof van dié navorsingsgroep, het Maandag gesê die nuwe sakke het dieselfde duursaamheid as gewone plastieksakke, maar verskaf net “baie meer voordele”. “Hierdie bio-afbreekbare plastieksakke sal nie net nuwe geleenthede vir die mark meebring nie, maar ook die hoeveelheid plastiekafval in Suid-Afrika help verminder,” het Muniyasamy gesê. Muniyasamy het gesê die nuwe sakke kos tans twee tot drie keer duurder om te vervaardig, maar die koste sal afneem sodra grootskaalse produksie van die sakke begin. “Ons hoop om teen September die eerste toetsprodukte beskikbaar te stel en verwag om vroeg in volgende jaar die sakke kommersieel te versprei.” Sowat 90% van die konvensionele plastiek inkopiesakke in Suid-Afrika word tans van petroleumgebaseerde chemiese materiale gemaak en dit is nie biologies afbreekbaar in ŉ natuurlike omgewing nie. Jacques Lightfoot, volhoubaarheidsbestuurder by Plastics SA, het gesê hy glo die nuwe sakke sal goed vir die omgewing wees. Hy het egter sy kommer uitgespreek oor die sakke se impak op bestaande werksgeleenthede in die bedryf. “Hierdie soort sakke sal baie oplossings bied vir die probleme wat ons tans ervaar en dit het sy plek solank dit nie die bestaande herwinningsbedryf vernietig nie,” het Lightfoot gesê. “Ons het tans 1 800 omskakelaars van plastiekprodukte in die bedryf. Hulle verskaf werk aan 50 000 mense en 231 herwinners het 5 000 werknemers in diens. “Ons herwin tans gewone plastieksakke en as die nuwe sakke nie korrek gemerk word nie kan dit die gewone sakke kontamineer as hulle saam gestoor word. Ons hoop nie dit beïnvloed ons herwinningsbedryf negatief nie.”